Egy napnyi plusz szabadság jár azoknak a szentesi önkormányzati intézménynél vagy gazdasági társaságnál dolgozóknak, akik nem dohányoznak, írja a Délmagyar. Az ötletet Rébeli-Szabó Tamás polgármester vetette fel korábban, és mivel azóta kiderült, hogy az ötletnek nincs jogi akadálya, mostantól alkalmazzák is.

A dolgozók írásban nyilatkozhatnak arról, hogy ki kéri a plusz szabadnapot és ki nem, de a megkérdezett cégek vezetői szerint senki sem akart még visszaélni a lehetőséggel, hiszen mindenki ismer mindenkit, így lehet tudni, kik a dohányosok és kik nem.

A kezdeményezés az egészséges életmódra való nevelést célozza, de volt olyan, aki szerint egy plusz szabadnap nem ér meg annyit, hogy letegye a cigit. Aki útközben mégis a leszokás mellett dönt, az megkaphatja még a plusz szabadnapját Szentesen.

Hasonlót már bevezettek Japánban is, ahol az egyik cég nem egy, hanem hat nap plusz szabadságot ad a nem dohányzó dolgozóinak, aminek köszönhetően többen is a leszokás mellett döntöttek.